Klassieke motors tot model vliegtuig en doedelsak | News24
Klassieke motors tot model vliegtuig en doedelsak
'n Hoogtepunte van die Jeffreysbaai Klassieke Motorklub se vyfde jaarlikse motorskou, Keiths Piekniek, is Riaan Nel (JBay Radio Flyers) se skaalmodel van die Hawker Hartbees. Johan Marais (Jeffeysbaai Klassieke Motorklub) se ligblou 1947 Davdon is ook 'n móét sien. Foto: MONIQUE BASSON
DIE wiele is reeds aan die rol en die ratte ge- olie vir die Jeffreysbaai Klassieke Motorklub se vyfde jaarlikse motorskou, Keiths Piek- niek, wat op 9 April by die Supertubes-piek- niekarea in Da Gamaweg plaasvind.
Tientalle uitstallers en motorklubs is deel van dié opwindende skou met motors as die fokuspunt - klassieke motors, veteraan motors, sowel as meer moderne- en sportmotors.
'n Juweel in die kleine is die ligblou 1947 Davdon, wat met 'n spierwit metaal-afslaandak spog. Dié motor is met die hand in Sandton, Johannesburg gebou.
Buiten motors waarvan elke petrolkop droom, word vele nuwighede vanjaar aangebied wat 'n besoek beslis die moeite werd maak.
Vlerke vorm nou ook deel van die gewilde motorskou. Die JBay Radio Flyers gaan verskeie van hul modelvliegtuie aan besoekers ten toon stel. 'n Hoogtepunt is Riaan Nel se skaalmodel van die Hawker Hartbees. Dié vliegtuig is op die Hawker Audax geskoei, met wysigings om aan Suid-Afrikaanse vereistes vir naby-ondersteuning vliegtuie te voldoen. Die eerste vier Hartbees-vliegtuie het op 28 Junie 1935 hul eerste vlug onderneem. Daarna is nog 65 gebou. 'n Totaal van 53 van dié vliegtuie is tydens die Tweede Wêreldoorlog ontplooi.
Nóg 'n spesiale en onvergeetlike toevoeging tot vanjaar se motorskou, is die Algoa Caledonian Pipe Band wat die strate met die klanke van hul Skotse doedelsakke gaan vul.
Dié motorskou beloof puik gehalte om alle verwagtinge in die Kouga te oortref. Keiths Piekniek begin om 09:30 vir 10:00 en eindig om 15:00.
Toegang is gratis en braaivleisvure sal voorsien word. Bring 'n heerlike piekniekmandjie en kampstoele, en geniet 'n dag in die buitelug omring deur spogmotors van weleer.